**národná rada slovenskej republiky**

IX. volebné obdobie

Číslo: KNR-VLPNM-1461/2024

**266a**

**Informácia**

**Výboru Národnej rady Slovenskej republiky pre ľudské práva a národnostné menšiny o výsledku prerokovania návrhu poslanca Národnej rady Slovenskej republiky Rastislava KRÁTKEHO na prijatie uznesenia Národnej rady Slovenskej republiky k uzneseniu Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv Európskej Únie (tlač 266)**

Výbor Národnej rady Slovenskej republiky pre ľudské práva a národnostné menšiny podáva Národnej rade Slovenskej republiky informáciu gestorského výboru o výsledku prerokovania návrhu poslanca Národnej rady Slovenskej republiky Rastislava KRÁTKEHO na prijatie uznesenia Národnej rady Slovenskej republiky k uzneseniu Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv Európskej Únie **(tlač 266)**.

Podpredseda Národnej rady Slovenskej republiky svojím rozhodnutím č. 278 zo 16. apríla 2024 pridelil predmetný návrh na prerokovanie Výboru Národnej rady Slovenskej republiky pre ľudské práva a národnostné menšiny s tým, že ako gestorský výbor podá v stanovenej lehote Národnej rade Slovenskej republiky informáciu o prerokovaní predmetného materiálu vo výbore a návrh na uznesenie Národnej rady Slovenskej republiky.

Gestorský výbor o návrhu uznesenia Národnej rady SR dňa 12. septembra 2024 na svojej 21. schôdzi rokoval, avšak neprijal platné uznesenie, nakoľko návrh uznesenia nezískal súhlas nadpolovičnej väčšiny členov a členiek výboru v zmysle § 52 ods. 4 rokovacieho poriadku Národnej rady SR.

Prílohou tejto informácie je i návrh na uznesenie Národnej rady Slovenskej republiky.

Lucia Plaváková v. r.

predsedníčka Výboru NR SR pre ľudské práva a národnostné menšiny

PRÍLOHA

N Á R O D N Á R A D A  S L O V E N S K E J R E P U B L I K Y

IX. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh

**UZNESENIE**

**NÁRODNEJ RADY SLOVENSKEJ REPUBLIKY**

zo ....... septembra 2024

**k uzneseniu Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv Európskej Únie**

**Národná rada Slovenskej republiky:**

1. **so zreteľom na**
2. Ústavu Slovenskej republiky, ktorá konštatuje, že: „Každý má právo na život a ľudský život je hodný ochrany už pred narodením.”,
3. Deklaráciu Národnej rady Slovenskej republiky o zvrchovanosti členských štátov Európskej únie a štátov kandidujúcich na členstvo v Európskej únii v kultúrno-etických otázkach schválenú Národnou radou Slovenskej republiky uznesením z 30. januára 2002 č. 1853**,**
4. článok 168 Zmluvy o fungovaní Európskej únie, ktorý sa týka verejného zdravia, osobitne so zreteľom na ods. 7 tohto článku, ktorý upravuje, že: „Pri činnosti Únie sa rešpektuje zodpovednosť členských štátov za vymedzenie ich zdravotnej politiky, za organizáciu a poskytovanie zdravotníckych služieb a zdravotnej starostlivosti.”,
5. Všeobecnú deklaráciu ľudských práv, ktorá zakotvuje, že „Každý má právo na život.“,
6. Deklaráciu práv dieťaťa, ktorá v preambule ustanovuje, že: „Dieťa z dôvodu svojej fyzickej i duševnej nezrelosti potrebuje osobitné záruky a starostlivosť, vrátane primeranej právnej ochrany, pred aj po narodení.“,
7. Dohovor o právach dieťaťa, ktorý v preambule cituje Deklaráciu práv dieťaťa v tom, že: „Dieťa z dôvodu svojej fyzickej i duševnej nezrelosti potrebuje osobitné záruky a starostlivosť, vrátane primeranej právnej ochrany, pred aj po narodení.“;
8. **vnímajúc, že**

v Medzinárodnom pakte o občianskych a politických právach a Všeobecnej deklarácii ľudských práv sa hovorí o práve na život „každej ľudskej bytosti“, pričom nič nenasvedčuje záveru, že by autori týchto dokumentov zamýšľali vylúčiť z právnej ochrany deti pred ich narodením;

1. **vyjadruje znepokojenie**

nad opakovanými snahami Európskeho parlamentu začleniť právo na umelé prerušenie tehotenstva do Charty základných práv Európskej Únie, a to napriek tomu, že predmetná iniciatíva porušuje princíp subsidiarity a členské štáty takúto iniciatívu zo strany Európskeho parlamentu opakovane odmietajú;

1. **pripomína**

Európskemu parlamentu ako aj všetkým parlamentom členských štátov Európskej únie, ktorých považuje za svojich blízkych partnerov, že otázky týkajúce sa zdravotnej politiky sú v kompetencii národných štátov - členov Európskej únie, preto považuje návrh uznesenia Európskeho parlamentu o začlenení práva na umelé prerušenie tehotenstva do Charty základných práv EÚ za nerešpektujúci princíp subsidiarity a prekračujúci kompetencie Európskeho parlamentu;

1. **oceňuje**

zdržanlivosť Európskeho súdu pre ľudské práva, ktorý napriek svojmu vplyvu na postoje štátov v otázkach súvisiacich s nenarodeným dieťaťom vo svojej rozhodovacej činnosti pojem „každý“ (teda aj nenarodené dieťa) vysvetľuje vždy vo svetle vnútroštátnej právnej úpravy;

1. **vyzýva**

vládu Slovenskej republiky a osobitne premiéra Slovenskej republiky, aby sa rázne ohradil a vymedzil voči predmetnému uzneseniu Európskeho parlamentu, a aby sa na zasadnutí Európskej rady vyslovil proti iniciovaniu konventu na účely revízie Charty základných práv EÚ tak, ako to vo svojom uznesení z 11. apríla 2024 požaduje Európsky parlament;

1. **zaväzuje**

vládu Slovenskej republiky informovať Národnú radu Slovenskej republikyo záveroch zasadnutia Európskej rady týkajúcich sa rokovania o požiadavke vyplývajúcej z uznesenia Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv EÚ;

**H. ukladá**

predsedovi Národnej rady Slovenskej republiky zaslať uznesenie Európskemu parlamentu a parlamentom členských krajín Európskej únie.